## BEIRNIADAETH AR GYFER CYSTADLEUAETH 376 - Cyfansoddi Sgript Wreiddiol Bl.10 a dan 19 oed

## Beirniad – Janet Aethwy

## Daeth dwy ddrama i law a felly braidd yn siomedig oedd yr ymateb i’r gystadleuaeth ond roedd y ddwy sgript yn ddiddorol a darllenadwy iawn felly diolch yn fawr i chi am eich ymroddiad. Roedd y ddwy sgript yn rhai o safon.

## 

## Hashtag #Byddwchgaredig gan La Toya

## Dwi’n hoff o’r teitl – mae’n gyfredol a mae rhywun yn teimlo ei fod yn gwybod beth fydd y pwnc yn syth.

## Mae La Toya wedi mynd i’r drafferth i fanylu ynglyn â’r cymeriadau yn y ddrama gan roi eu cefndir i ni mewn iaith gywir a graenus. Mae hyn bob amser yn help i’r cyfarwyddwr wrth gastio.

## Mae enwau’r cymeriadau’n ddiddorol a disgrifiadwy gydag elfen gref o hiwmor mewn rhai ohonynt a mae yma ddeialog brathog a chrafog.

## Mae’r dramodydd wedi dewis pwnc mae hi/fo yn ei adnabod yn dda ac oherwydd hynny ma na deimlad real yma.

## Dwi’n hoff o’r syniad o Gweni Gwdihw fel adroddwraig y stori gan ei bod yn cynnig ffurf effeithiol o gysylltu â’r gynulleidfa. Ond tybed a yw hi’n dweud gormod ar adegau? Os mai cyfrinach Jimi yw ei fod yn hoyw – pam fod Gweni’n dweud hynny reit ar ddechrau’r ddrama? Tybed a fyddai hi’n gryfach drama mai Jimi a Jimi’n unig sy’n gwybod, ond ei fod yn fod yn *meddwl/ofni* fod pawb yn gwybod.

## Mae’r darn lle mae Gweni’n disgrifio cefndir Steffan yn dda iawn – ac yn fy marn i mae rôl Gweni yn gweithio’n well felly – fel un sy’n edrych a gwrando ac yna’n dysgu a deall wrth wneud hynny. Ond tybed a fyddai hi’n ddrama fwy diddorol petawn yn cael cyfarfod â Dad?

## Mae golygfa 2 wedi ei hysgrifennu’n dda iawn gydag elfen o densiwn a dirgelwch. Hanfodion drama dda. Ond ar y cyfan - er bod y sgwennu’n dda a chywir - mae na ormod o eiriau yma. Yn aml iawn mae drama’n gweithio’n well wrth i bobl siarad llai gan fod y pethau mae pobol methu â’u dweud - yn dweud mwy wrthom.

## ee. Oes angen y llinell hon tybed?

## Damo, gobeithio bo fe ddim wedi dweud dim am y ffaith mod i’n credu mod i’n hoÿw,

## Rwyf yn cynnig torri rhai o’r llinellau yn y darn gwreiddiol a felly bydd y geiriau canlynol yn dweud y cyfan heb ddweud popeth.

## “Dwi mor gymysglyd, dwi’n wahanol i’r bois arall. Ma’ Lisa wedi dweud wrthai am ‘ddod allan’ – mwynhau bod yn wahanol, rhoi hyder i eraill – nid fi yw’r unig un yma. Dwi’n edmygu y rhai hynny sy’n becso’r dam am neb arall. Mam a dad ‘di dweud bo nhw’n gwybod ers on i’n fach…..yn dewis gwisgo fel tywysoges yn lle mor leidr ar ddiwrnod y llyfr. …O daro, shwt fyddai’n gallu wynebu pawb, dwi rili ddim am fynd i’r ysgol yfory.”

## Mae’r pwnc yn bwysig a mae’r drafodaeth yn egnïol a phwerus gan La Toya. Efallai byddai llai o bregethu gan Dai Dwrn a mwy o baffio yn gwneud drama fwy gweledol? Gwau’r dweud gyda’r ymladd? A tybed a fyddai’n fwy diddorol i ni weld tad Steffan yn hytrach na’r prifathro. Teimlaf bod mwy o ddrama yn ei gartref na sydd yn yr ysgol.

## Dyma ymdrech dda iawn i greu sgript wreiddiol gyda neges a deialog rymus. Mae potensial mawr yma.

## Y Llofruddiaeth gan LKhagvasüren

## Mae hon yn sgript wreiddiol ac abswrd – yn enwedig ar yr olwg cyntaf. Rwy’n hoff o‘r syniad o bawb yn sibrwd o amgylch y bwrdd yn wyllt ac Alis yn slamio potel o ddwr yn ddramatig a’r sylw digri fod Aldi wedi rhedeg allan o ddwr. Mae drama’r sefyllfa a’r comedi wedi ein hoelio’n syth gan wneud i ni ofyn beth goblyn sy’n mynd ymlaen. Mae LKhagvasüren wedi llwyddo i ddal ein sylw o’r dechrau.

## Mae’r cyfarwyddyd llwyfan yn ddoniol a dramatig:

**Mae yna fellt ac yn y cefndir gellir weld fflach o degan arth - ac yna fflach o’r un arth heb ben.**

## Mae yma 8 o gymeriadau. A rhai yn fwy diddorol na’i gilydd. Mae’r syniad o’r ddwy ieithydd - un yn siarad Sbaeneg a’r llall, pan mae’n cofio, yn cyfieithu. Dwi’n hoff iawn o linell yr astronot:

## Mae fy sefydlogrwydd emosiynol r’un mor wan a fy mreichiau hir……ar ôl fy nhripiau i’r gofod.

## Weithiau roedd rhaid i mi ail-ddarllen er mwyn i mi gofio pwy yw pwy a felly gyda cynifer o gymeriadau ella dylid fod yn gwahaniaethu mwy rhyngddynt. Wrth gwrs ar lwyfan mae’n haws adnabod cymeriadau wrth eu gweld ond ar ddechrau’r ddrama, mae’r dramodydd yn disgrifio’r cymeriadau yn ôl eu swyddi (sydd ddim yn weledol). Tybed oes mwy o sgôp i ddefnyddio’r wybodaeth hon yn y ddrama a rhoi deialog i’r cymeriadau sy’n perthyn fwy i’w galwedigaeth. Gallai hynny hefyd ychwanegu at yr hiwmor – fel llinell yr astronot.

## Sylwais nad oes llinell gan Bethan – ydi hyn yn fwriadol? Eto – gellid defnyddio hyn.

## Yn fy marn i, mae’r ddrama yn gweithio’n dda nes bod Rhys yn taflu’r dogfennau i’r llawr ar dudalen 6. Daw’r diwedd yn sydyn a swta a theimlaf bod yr awdur wedi colli ei ffordd dipyn bach.

## Dyma ymdrech dda iawn i greu sgript wreiddiol, gyda syniadau difyr a chymeriadau egnïol a doniol. Eto, mae potensial mawr yma.

## Mae gan y ddwy sgript gryfderau a gwendidau gwahanol a felly maent o drwch blewyn i’w gilydd o ran gosod marciau. Gwobrwyaf fel a ganlyn.

## Cyntaf: Hashtag #Byddwchgaredig gan La Toya

## Ail: Y Llofruddiaeth gan LKhagvasüren

## Gobeithio’n wir y bydd y ddau yn parhau i greu ac ysgrifennu, i ddychmygu ac i chwarae. Mae eu talent yn bwysig i ni.

## Janet Aethwy